Bănci și Asigurări

Veniturile la bugetul general consolidat sunt cu 5% mai reduse în ianuarie 2017 faţă de ianuarie 2016, în condiţiile în care încasările din TVA au fost cu 20% mai mici, conform unor surse apropiate Ministerului de Finanţe. Veniturile din TVA reprezintă circa un sfert din încasările bugetului general consolidat.

Guvernul prevede în legea bugetului o creştere a veniturilor la bugetul general consolidat în 2017 de 14% în valoare nominală faţă de anul anterior.

O altă surpriză neplăcută este creşterea cu 10% a cheltuielilor cu salariile bugetarilor în condiţiile noilor legi aprobate la sfârşitul lui 2016, chiar şI fără noile măsuri de majorare a salariilor din administraţia locală care au intrat în vigoare la 1 februarie 2017. Mai mult, volumul cheltuielilor cu salariile din ianuarie multiplicat cu 12 este deja peste limita de 63,8 miliarde de lei, plafonul pentru salariile bugetarilor aprobat prin legea bugetului.

TotuşI, execuţia pe ianuarie se va încheia pe un excedent minor, de circa 0,1%-0,2% din PIB, ca urmare a reducerii drastice a cheltuielilor de investiţii.

Fără bugetul aprobat, toate cheltuielile, cu excepţia salariilor bugetarilor, s-au făcut prin alocarea a 1/12 din cheltuiala din 2016. La salarii trebuie respectată legislaţia în vigoare, indiferent dacă sunt sau nu bani.

Guvernul nu poate rectifica bugetul mai devreme de şase luni de execuţie decât în situaţii excepţionale, adică dacă se constată scăderi prea abrupte ale veniturilor.

Scăderea din ianuarie la TVA ar avea ca explicaţie o lună decembrie 2015 cu mari cheltuieli, inclusiv guvernamentale, care a dus la încasări din TVA foarte bune în ianuarie 2016. În prima lună a anului trecut veniturile la bugetul general consolidat au fost de 18,3 mld.lei, cu 4% mai mari ca în ianuarie 2015.

Încasările din TVA din ianuarie 2017 sunt aferente vânzărilor lunii decembrie 2016, când TVA a fost de 20%, faţă de TVA de 24% din luna decembrie 2015, pe care s-au bazat încasările TVA din ianuarie 2016.

Ministerul Finanţelor anunţă încasările din luna anterioară de obicei pe 25 ale lunii în curs.